**О Б Р А З Л О Ж Е Њ Е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење овог закона садржан је у одредбама члана 97. тач. 6, 7, 12. и 17. Устава Републике Србије, према којима Република Србија уређује и обезбеђује, поред осталог, правни положај привредних субјеката, систем обављања појединих привредних и других делатности, економске односе са иностранством, својинске и облигационе односе и заштиту свих облика својине, развој Републике Србије; организацију и коришћење простора; научно-технолошки развој, као и друге односе од интереса за Републику Србију, у складу с Уставом.

**II. РАЗЛОЗИ ЗА ДОНОШЕЊЕ ЗАКОНА**

Законом о потврђивању Конвенције о међународним изложбама („Службени гласник РС”, број 105/09 и „Службени гласник РС – Међународни уговори”, број 6/2023-806), Република Србија је ратификовала Конвенцију о међународним изложбама која је сачињена у Паризу дана 22. новембра 1928. године, са изменама и допунама, чиме је постала чланица Међународног бироа за изложбе 2010. године.

Република Србија је преузела међународну обавезу да организује међународну специјализовану изложбу EXPO BELGRADE 2027 у роковима и на начин који су предвиђени Конвенцијом о међународним изложбама и документима усвојеним, односно донетим за њено спровођење, те одлукама Међународног бироа за изложбе.

Закон о посебним поступцима ради реализације међународне специјализоване изложбе EXPO BELGRADE 2027 који је објављен у „Службеном гласнику РС”, број 92 од 27. октобра 2023. године, а ступио на снагу дана 4. новембра 2023. године (у даљем тексту: Закон) донет је у циљу реализације међународних обавеза Републике Србије као домаћина међународне специјализоване изложбе EXPO BELGRADE 2027. Намера законодавца није била да се искључе нити допуњују одредбе већ постојећих закона којима се уређују планирање и изградња објеката, експропријација, становање и одржавање зграда, правни положај привредних субјеката и општи управни поступак, већ да се Законом уреде услови, критеријуми, начин и поступак који ће се примењивати, на подручју просторних планова у оквиру којих ће се градити објекти и пратећи садржаји потребни за реализацију међународне специјализоване изложбе EXPO BELGRADE 2027, која је закључком Владе проглашена за пројекат од значаја за Републику Србију, а имајући у виду кратке рокове и специфичне услове за реализацију предметне изложбе који су, у складу са међународно преузетим обавезама Републике Србије као домаћина, као и Конвенцијом, орочени до краја 2026. године.

На седници Генералне скупштине Међународног бироа за изложбе одржаној у Паризу дана 26. новембра 2024. године, усвојен је Досије за признање, на основу којег је призната међународна специјализована изложба EXPO BELGRADE 2027, која ће се одржати у Београду од 15. маја до 15. августа 2027. године са темом „Играј за човечанство - спорт и музика за све”.

С тим у вези, основни циљ доношења овог закона јесте да се омогући ефикаснија реализација пројеката и активности у вези са организацијом који су неопходни за испуњење међународних обавеза Републике Србије као домаћина међународне специјализоване изложбе EXPO BELGRADE 2027.

Стога, предложене измене и допуне Закона условљене су потребом да се обезбеди правовремена изградња свих објеката и пратеће инфраструктуре неопходне за одржавање међународне специјализоване изложбе EXPO BELGRADE 2027, имајући у виду да се ради о објектима различите намене и конструктивних карактеристика, који су, с једне стране, монтажно - демонтажни објекти привременог карактера, а с друге стране објекти трајне намене, чија је изградња условљена комплексним технолошким захтевима. Из тих разлога, Предлогом закона не мења се правни режим успостављен законом којим се уређује планирање и изградња објеката, већ се поједина питања уређују на делимично другачији начин, у једином и искључивом циљу да се убрза изградња објеката потребних за реализацију специјализоване изложбе EXPO BELGRADE 2027, а посебно имајући у виду специфичност објеката које је неопходно изградити за потребе изложбе, пре свега павиљона који ће представљати изложбени простор акредитованих учесника при чему се не одступа од правила којима се регулишу стабилност, безбедност и сигурност за употребу изграђених објеката.

Наиме, Предлогом закона предвиђено је да се објекти и инфраструктурни објекти у оквиру Просторног плана, као и објекти који нису обухваћени Просторним планом, а у функцији су реализације пројекта EXPO BELGRADE 2027, за које је издата грађевинска дозвола, привремена грађевинска дозвола, односно решење о одобрењу за извођење радова, могу користити, односно пустити у рад, као и прикључити на комуналну и осталу инфраструктуру по издавању позитивног извештаја Комисије за технички преглед који ће обавезно садржати констатацију да су испуњени основни захтеви за објекат прописани законом којим се уређује планирање и изградња објеката, други услови прописани подзаконским актом донетим у складу са Предлогом закона и предлог да објекат може да се користи, односно пусти у рад. Комисија за технички преглед из члана 155. Закона о планирању и изградњи, односно предузеће или друго правно лице коме је поверено вршење техничког прегледа, издаје позитиван извештај о испуњености услова за коришћење, односно пуштање у рад за објекте који испуњавају основне захтеве прописане законом којим се уређује планирање и изградња објеката и друге услове прописане прописом донетим у складу са Предлогом закона. Објекти и инфраструктурни објекти могу се користити, односно пустити у рад најдуже 24 месеца почев од дана издавања позитивног извештаја Комисије за технички преглед. Дакле, када предметни објекти буду изграђени, Комисија за технички преглед проверава да ли су испуњени услови да се ти објекти користе, односно пусте у рад, што подразумева проверу потпуности техничке и друге документације за изградњу објекта, односно за извођење радова, као и контролу усклађености изведених радова са грађевинском дозволом, техничком документацијом на основу које се објекат градио, као и са техничким прописима и стандардима који се односе на поједине врсте радова, односно материјала, опреме и инсталација. Комисија врши провере које се односе на механичку отпорност и стабилност, безбедност у случају пожара, безбедност и приступачност приликом употребе, заштиту од буке и све друге провере којима се утврђује да ли је објекат сигуран за употребу. Уколико су сви услови за безбедно коришћење објеката испуњени Комисија издаје позитиван извештај о испуњености услова за коришћење, односно пуштање у рад објекта. Иако се наведено решење разликује од решења прописаног законом којим се уређује планирање и изградња објеката, оно представља оптималан избор у погледу очувања захтева безбедности, као и обезбеђивања ефикасности изградње објеката неопходних за спровођење и организацију изложбе и испуњење преузетих међународних обавеза.

Такође, Предлог закона предвиђа да за постављање и уклањање павиљона за учеснике, који се налазе унутар објеката, Министарство издаје привремену грађевинску дозволу, док извођење радова може да отпочне по издавању позитивног извештаја Комисије за технички преглед о коришћењу, односно пуштању у рад објеката унутар којих се постављају и уклањају павиљони за учеснике, с тим да Влада ближе уређује услове, начин и поступак за коришћење, односно пуштање у рад објеката, садржај извештаја комисије за технички преглед објеката, као и правила за постављање и уклањање павиљона за учеснике. С тим у вези, предвиђено је да се уз захтев за издавање привремене грађевинске дозволе, који подноси учесник, не прилажу локацијски услови, а као доказ о одговарајућем праву на објекту прилаже се правноснажно решење о грађевинској дозволи за објекат унутар ког се постављају и уклањају павиљони за учеснике. Такође, предвиђено је и да се предметна привремена грађевинска дозвола издаје на име инвеститора и учесника, као финансијера, ако је уз захтев за издавање привремене грађевинске дозволе приложена сагласност инвеститора да носилац права и обавеза из привремене грађевинске дозволе буде и учесник. Објекти - павиљони за које се издаје привремена грађевинска дозвола су привременог, монтажно - демонтажног карактера, те се након завршетка међународне специјализоване изложбе EXPO BELGRADE 2027 уклањају. Након уклањања павиљона, објекти у оквиру којих су они били постављени прилагођавају се за трајну употребу, након чега је инвеститор дужан да поднесе захтев за издавање употребне дозволе у складу са законом којим се уређује планирање и изградња објеката.

Затим, измене и допуне Закона прописују да се сагласност на студију о процени утицаја на животну средину, за објекте за које је утврђено да подлежу изради студије, доставља уз захтев за издавање решења о употребној дозволи. Овом допуном се не искључује обавеза израде студије о процени утицаја на животну средину нити обавеза прибављања сагласности на студију уколико је израда студије потребна, већ се прописује да се сагласност надлежног органа на студију о процени утицаја на животну средину доставља уз захтев за издавање решења о употребној дозволи, како би се убрзала изградња објеката потребних за реализацију међународне специјализоване изложбе EXPO BELGRADE 2027, чиме би се омогућило да Република Србија испуни на време своје међународно преузете обавезе и успешно организује ову престижну манифестацију.

Даље, изменама Закона је прописано да инвеститор може поверити управљање деловима EXPO комплекса посебном привредном друштву, или друштву посебне намене, на основу уговора којим се, између осталог, регулишу период управљања, услови под којима се непокретности дате на управљање могу давати у закуп или на коришћење, као и накнада за управљање и поступак враћања непокретности по истеку периода управљања, док је Предлогом закона дефинисано шта се сматра управљањем EXPO комплексом. EXPO 2027 д.о.о, које је основано од стране Владе Републике Србије ради припреме и одржавања изложбе, уједно је и организатор изложбе, који у складу са Конвенцијом о међународним изложбама и прописима донетим за њену примену, има низ обавеза и одговорности према учесницима изложбе, укључујући и вршење надзора над применом смерница и правила која се односе на изложбу. Имајући у виду наведене активности EXPO 2027 д.о.о. као Организатора изложбе, изменама закона му је омогућено да управља појединим просторима у оквиру EXPO комплекса, а све у циљу успешне организације изложбе.

Како ће се одређени садржаји у вези са изложбом одвијати на различитим локацијама, јавила се потреба да јединице локалне самоуправе уреде локације и просторе у којима ће се одвијати активности у вези са изложбом, па је Предлогом закона предвиђено да се обнова фасада зграда у одређеним урбанистичким зонама и целинама врши у складу са Предлогом закона и прописима којима се уређују изградња објеката, становање и одржавање зграда, а јединица локалне самоуправе доноси одлуку којом утврђује зграде на којима ће се извршити обнова фасада. Обнова фасада је у функцији заштите и очувања културних, историјских и друштвених обележја градова и унапређења туристичких потенцијала локалних самоуправа што може имати позитивне финансијске ефекте како на локалну самоуправу, тако и на Републику Србију. На овај начин пружа се подршка локалним самоуправама да искажу своје могућности у оквиру пројекта EXPO BELGRADE 2027 који је проглашен за пројекат од значаја за Републику Србију и чија реализација представља општи интерес од значаја за свеукупни привредни развој Републике Србије.

Предложеним изменама и допунама Закона, поједина питања из одређених области уређују на другачији начин у односу на законе којима су те области већ регулисане, без нарушавања основних принципа владавине права и јединственог правног поретка. Овај закон, који је по својој правној природи lex specialis у односу на друге законе, доноси се имајући у виду да је ово пројекат од значаја за Републику Србију и да се извршавају међународне обавезе у складу са Конвенцијом о међународним изложбама. Предложене измене и допуне Закона треба да обезбеде правовремену, ефикасну и правно сигурну реализацију свих активности у оквиру организације Међународне специјализоване изложбе EXPO BELGRADE 2027, уз обезбеђивање највишег степена сигурности изграђених објеката и уважавање основних начела правног поретка Републике Србије.

Због свега напред наведеног предлаже се доношење овог закона, којим ће се омогућити бржа и ефикаснија реализација пројеката од значаја за Републику Србију.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

У **члану 1.** Предлога закона измењен је члан 3. Закона, односно извршена су прецизирања значења појединих појмова и унете су дефиниције одређених нових појмова у циљу усаглашавања са важећим правним оквиром Републике Србије и уз уважавање других предложених измена и допуна Закона.

Извршена је допуна дефиниције инвеститора тако да обухвати и јединице локалне самоуправе и имаоце јавних овлашћења, у циљу омогућавања да се, за појединачне локације у оквиру Просторног плана, и ова лица појаве као инвеститори у смислу овог закона, како би и они у року извршили своје обавезе ради реализације пројекта EXPO BELGRADE 2027 који је проглашен за пројекат од значаја за Републику Србију и чија реализација представља општи интерес за свеукупни привредни развој Републике Србије.

Извршена је допуна дефиниције друштва посебне намене тако да обухвати и привредно друштво које оснива Република Србија ради реализације и управљања другим садржајима у оквиру Просторног плана, a које послује у складу са законом којим се уређује правни положај привредних друштава, и чији законски заступник може бити физичко лице или друштво регистровано у Републици Србији.

Извршена је измена дефиниције учесника у циљу прецизирања, односно усклађивања исте са Законом о потврђивању Конвенције о међународним изложбама („Службени гласник РС”, број 105/09 и „Службени гласник РС – Међународни уговори”, број 6/2023-806) и прописима донетим за њено спровођење.

Додата је дефиниција павиљона за учеснике као привременог изложбеног објекта који се поставља и уклања у складу са одредбама овог закона ради учешћа на међународној специјализованој изложби EXPO BELGRADE 2027, у циљу прецизирања обавезе према учесницима међународне специјализоване изложбе EXPO BELGRADE 2027 и другим лицима.

Додата је дефиниција EXPO комплекса као просторно-функционалне целине у оквиру Просторног плана, у циљу прецизирања подручја које се може дати на управљање посебном привредном друштву или друштву посебне намене.

**У члану 2.** Предлога закона измењен је члан 8. Закона, на начин да је за објекте за које је утврђено да подлежу изради студије о процени утицаја на животну средину, прописано да орган надлежан за издавање решења о грађевинској дозволи може издати решење о грађевинској дозволи и пријаву радова без сагласности надлежног органа на студију о процени утицаја на животну средину, уз изјаву одговорног пројектанта да је приложена документација усаглашена са мерама и условима заштите животне средине из студије о процени утицаја на животну средину, при чему се сагласност надлежног органа на студију о процени утицаја на животну средину доставља уз захтев за издавање решења о употребној дозволи, а све у циљу ефикасније реализације пројекта.

Такође, прописано је да инвеститор може поверити управљање деловима EXPO комплекса посебном привредном друштву или друштву посебне намене, на основу уговора којим се, између осталог, регулишу период управљања, услови под којима се непокретности дате на управљање могу давати у закуп или на коришћење, као и накнада за управљање и поступак враћања непокретности по истеку периода управљања, у циљу омогућавања реализације међународних обавеза које је Република Србија преузела као домаћин међународне специјализоване изложбе EXPO BELGRADE 2027. Коначно, дефинисано је управљање EXPO комплексом тако да нарочито обухвата дефинисање и уређивање комерцијалних и некомерцијалних целина и простора, организацију програма, давање на коришћење учесницима и трећим лицима, давање у закуп непосредном погодбом испод тржишне вредности, ангажовање трећих лица у циљу одржавања и/или пружања других услуга, као и спровођење других активности у складу са овим законом.

У **члану 3**. Предлога закона измењен је члан 13. Закона, на начин да прописује да се објекти у оквиру Просторног плана, као и објекти који нису обухваћени Просторним планом, а у функцији су реализације пројекта EXPO BELGRADE 2027, за које је издата грађевинска дозвола, привремена грађевинска дозвола, односно решење о одобрењу за извођење радова, могу користити односно пустити у рад, као и прикључити на комуналну и осталу инфраструктуру по издавању позитивног извештаја Комисије за технички преглед, који ће обавезно садржати констатацију да су испуњени основни захтеви за објекат прописани законом којим се уређује планирање и изградња објеката, други услови прописани подзаконским актом донетим у складу са Предлогом закона и предлог да објекат може да се користи, односно пусти у рад. Наведени објекти се могу користити, односно пустити у рад најдуже 24 месеца почев од дана издавања позитивног извештаја Комисије за технички преглед.

Даље, прописано је да министарство надлежно за послове планирања и изградње издаје привремену грађевинску дозволу, за постављање и уклањање павиљона за учеснике који се налазе унутар објеката из става 1. овог члана, у складу са чланом 147. Закона о планирању и изградњи и овим законом, при чему се уз захтев за издавање привремене грађевинске дозволе не прилажу локацијски услови, а као доказ о одговарајућем праву на објекту прилаже се правноснажно решење о грађевинској дозволи за објекат унутар ког се постављају и уклањају павиљони за учеснике. Такође, захтев за издавање привремене грађевинске дозволе може се поднети по добијању грађевинске дозволе за објекте у оквиру којих се постављају павиљони за учеснике, а извођење радова може отпочети по издавању позитивног извештаја Комисије за технички преглед о коришћењу, односно пуштању у рад објеката у оквиру којих се постављају павиљони за учеснике.

Прописано је и да Влада ближе уређује услове, начин и поступак за привремено коришћење, односно пуштање у рад објеката, садржај извештаја комисије за технички преглед објеката, као и правила за постављање и уклањање павиљона.

Додатно, прописано је да по отпочињању привременог коришћења, односно пуштања у рад објеката у смислу члана 3. Предлога закона, јединице локалне самоуправе, јавне службе, други надлежни органи и тела у обавези су да преузму одржавање површина јавне намене предвиђене Просторним планом које су изграђене и користе се у складу са овим законом.

У **члану 4.** Предлога закона у потпуности је измењен члан 16. Закона, којим се сада прописује да ће се обнова фасада зграда у смислу члана 1. став 2. Предлога закона вршити у складу са Предлогом закона и прописима којима се уређује изградња објеката, становање и одржавање зграда, као и да јединица локалне самоуправе доноси одлуку којом утврђује зграде на којима ће се извршити обнова фасада у складу са овим законом, коју доставља министарству надлежном за послове планирања и изградње, као и министарству надлежном за послове финансија заједно са свим подацима потребним за планирање средстава у буџету Републике Србије, уколико се обнова фасада зграда финансира или суфинансира средствима буџета Републике Србије.

Такође, прописано је да за обнову фасада зграда Скупштина стамбене заједнице, односно власници посебних делова зграде доносе Одлуку о обнови фасаде зграде обичном већином гласова власника посебних делова, односно присутних чланова скупштине стамбене заједнице који имају право гласа по овом питању.

У **чл. 5. и 6.** Предлога закона уређено је окончање започетих поступака у циљу избегавања паралелне примене различитих закона, уз очување правне сигурности и процесних права странака и ступање на снагу овог закона.

**IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

Средства за спровођење овог закона ће бити обезбеђена у буџету Републике Србије.

**V. РАЗЛОЗИ ЗА СТУПАЊЕ НА СНАГУ ЗАКОНА НАРЕДНОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”**

Предлаже се да овај закон ступи на снагу наредног дана од дана објављивања у „Службеном гласнику Републике Србије” будући да за то постоје нарочито оправдани разлози који се огледају у неопходности наставка изградње објеката и инфраструктуре у оквиру Просторног плана подручја посебне намене Националног фудбалског стадиона, Просторног плана подручја посебне намене Националног фудбалског стадиона – друга фаза, односно других фаза Просторног плана подручја посебне намене Националног фудбалског стадиона, другим просторним целинама ван обухвата Просторног плана, а које су у функцији реализације међународне специјализоване изложбе EXPO BELGRADE 2027, као и изградњу Националног фудбалског стадиона и стамбених објеката за смештај учесника и посетилаца, а у циљу правовременог испуњења обавеза преузетих од стране Републике Србије према Међународном бироу за изложбе и његовим чланицама.

**VI. ПРЕГЛЕД ОДРЕДАБА ЗАКОНА КОЈЕ СЕ МЕЊАЈУ, ОДНОСНО ДОПУЊУЈУ**

Члан 3.

Поједини изрази употребљени у овом закону имају следеће значење:

1) EXPO BELGRADE 2027 јесте пројекат који обухвата све фазе реализације међународне специјализоване изложбе EXPO BELGRADE 2027, других садржаја у оквиру Просторног плана и садржаја који нису обухваћени Просторним планом, а у функцији су реализације пројекта EXPO BELGRADE 2027, и односи се на пројекат у целини и на појединачне локације и радње које су одређене за реализацију;

2) Просторни план јесте Просторни план подручја посебне намене Националног фудбалског стадиона и Просторни план подручја посебне намене Националног фудбалског стадиона – друга фаза, односно других фаза просторног плана подручја посебне намене Националног фудбалског стадиона са свим каснијим изменама и допунама, другим просторним целинама ван обухвата просторног плана, а које су у функцији реализације пројекта EXPO BELGRADE 2027, као и сви остали документи просторног и урбанистичког планирања који се односе на овај пројекат;

3) Инфраструктурни објекат подразумева комунални објекат дефинисан у члану 2. став 1. тачка 35) и линијски инфраструктурни објекат-линијску инфраструктуру дефинисан у члану 2. став 1. тачка 37) Закона о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 – др. закон, 9/20, 52/21 и 62/23);

4) Инвеститор у смислу овог закона је Република Србија, ЈЕДИНИЦА ЛОКАЛНЕ САМОУПРАВЕ, ИМАОЦИ ЈАВНИХ ОВЛАШЋЕЊА или привредно друштво које оснива Република Србија, који има права и обавезе инвеститора у складу са одредбама овог закона и закона којим се уређује изградња објеката;

5) Управљач EXPO BELGRADE 2027 је привредно друштво које ангажује инвеститор и које врши саветодавне и консултантске услуге у свим аспектима планирања и изградње, укључујући правни аспект, управља пројектовањем и извођењем радова, врши контролу динамике напретка радова, по потреби организује састанке са извођачима и стручним надзором, о чему извештава инвеститора, као и предлаже спровођење евентуалних корективних активности;

6) Орган надлежан за издавање грађевинске дозволе јесте министарство надлежно за послове просторног планирања и изградње објеката (у даљем тексту: Министарство);

7) Појединачна локација јесте комплекс земљишта на коме је планирана изградња стамбеног комплекса или комплекса друге намене, у циљу реализације EXPO BELGRADE 2027, која је одређена у складу са одредбама овог закона и која се састоји од једне или више катастарских парцела;

8) Стамбени комплекс јесте комплекс земљишта са једном или више стамбених зграда за колективно становање на појединачној локацији, које имају претежно стамбену намену, која је одређена у складу са овим законом и који представља стамбени блок у смислу прописа о изградњи објеката;

9) Привредно друштво из тачке 4) овог става je привредно друштво које оснива Република Србија, a које послује у складу са законом којим се уређује правни положај привредних друштава, које има права и обавезе инвеститора у складу са одредбама овог закона и закона којим се уређује изградња објеката, а које се оснива за сваку појединачну локацију, КАО И ПРИВРЕДНО ДРУШТВО КОЈЕ ОСНИВА РЕПУБЛИКА СРБИЈА РАДИ РЕАЛИЗАЦИЈЕ И УПРАВЉАЊА ДРУГИМ САДРЖАЈИМА У ОКВИРУ ПРОСТОРНОГ ПЛАНА, A КОЈЕ ПОСЛУЈЕ У СКЛАДУ СА ЗАКОНОМ КОЈИМ СЕ УРЕЂУЈЕ ПРАВНИ ПОЛОЖАЈ ПРИВРЕДНИХ ДРУШТАВА, И ЧИЈИ ЗАКОНСКИ ЗАСТУПНИК МОЖЕ БИТИ ФИЗИЧКО ЛИЦЕ ИЛИ ДРУШТВО РЕГИСТРОВАНО У РЕПУБЛИЦИ СРБИЈИ (у даљем тексту: друштво посебне намене);

10) Посебно привредно друштво јесте привредно друштво које оснива Република Србија ради испуњења обавезе преузете у складу са Конвенцијом о међународним изложбама, у циљу реализације међународне специјализоване изложбе EXPO BELGRADE 2027, a које послује у складу са законом којим се уређује правни положај привредних друштава;

11) Регистровано привредно друштво јесте привредно друштво Београдски сајам д.о.о. основано од стране Републике Србије у циљу обављања основне делатности организације сајмова и састанака;

~~12) Акредитовани учесник је учесник који испуњава услове за излагача у оквиру међународне специјализоване изложбе EXPO BELGRADE 2027;~~

12) УЧЕСНИК ЈЕ ЛИЦЕ КОЈЕ ИСПУЊАВА УСЛОВЕ ЗА УЧЕСНИКА МЕЂУНАРОДНЕ СПЕЦИЈАЛИЗОВАНЕ ИЗЛОЖБЕ EXPO BELGRADE 2027, У СКЛАДУ СА КОНВЕНЦИЈОМ О МЕЂУНАРОДНИМ ИЗЛОЖБАМА И ПРОПИСИМА ДОНЕТИМ ЗА ЊЕНО СПРОВОЂЕЊЕ, КАО И СПОНЗОР, ПАРТНЕР И ДРУГО ЛИЦЕ КОЈЕ СТЕКНЕ ПРАВО НА ПОСТАВЉАЊЕ ПАВИЉОНА ЗА УЧЕСНИКЕ НА МЕЂУНАРОДНОЈ СПЕЦИЈАЛИЗОВАНОЈ ИЗЛОЖБИ EXPO BELGRADE 2027;

13) Комплекс павиљона у смислу овог закона је просторно-функционална целина која је планирана као изложбени простор са павиљонима и пратећим садржајима, у складу са Просторним планом;

14) ПАВИЉОН ЗА УЧЕСНИКЕ У СМИСЛУ ЧЛАНА 13. ОВОГ ЗАКОНА ЈЕ ПРИВРЕМЕНИ ИЗЛОЖБЕНИ ОБЈЕКАТ КОЈИ СЕ ПОСТАВЉА И УКЛАЊА У СКЛАДУ СА ОДРЕДБАМА ОВОГ ЗАКОНА РАДИ УЧЕШЋА НА МЕЂУНАРОДНОЈ СПЕЦИЈАЛИЗОВАНОЈ ИЗЛОЖБИ EXPO BELGRADE 2027;

15) EXPO КОМПЛЕКС У СМИСЛУ ОВОГ ЗАКОНА ЈЕ ПРОСТОРНО-ФУНКЦИОНАЛНА ЦЕЛИНА У ОКВИРУ ПРОСТОРНОГ ПЛАНА;

16) Коришћење.

Члан 8.

Локацијски услови, решење о грађевинској дозволи, пријава радова и решење о употребној дозволи издају се инвеститору, у складу са одредбама закона којим се уређује изградња објеката, ако овим законом није другачије прописано.

Решење о грађевинској дозволи издаје се инвеститору или инвеститору и финансијеру.

Орган надлежан за издавање решења о грађевинској дозволи, може издати локацијске услове, односно издати решење о грађевинској дозволи и пријаву радова за више катастарских парцела, односно делова катастарских парцела, што представља грађевинску парцелу, уз обавезу инвеститора да пре издавања употребне дозволе изврши спајање тих катастарских парцела, у складу са одредбама закона којим се уређује изградња објеката.

ЗА ОБЈЕКТЕ ЗА КОЈЕ ЈЕ УТВРЂЕНО ДА ПОДЛЕЖУ ИЗРАДИ СТУДИЈЕ О ПРОЦЕНИ УТИЦАЈА НА ЖИВОТНУ СРЕДИНУ, ОРГАН НАДЛЕЖАН ЗА ИЗДАВАЊЕ РЕШЕЊА О ГРАЂЕВИНСКОЈ ДОЗВОЛИ МОЖЕ ИЗДАТИ РЕШЕЊЕ О ГРАЂЕВИНСКОЈ ДОЗВОЛИ И ПРИЈАВУ РАДОВА БЕЗ САГЛАСНОСТИ НАДЛЕЖНОГ ОРГАНА НА СТУДИЈУ О ПРОЦЕНИ УТИЦАЈА НА ЖИВОТНУ СРЕДИНУ, УЗ ИЗЈАВУ ОДГОВОРНОГ ПРОЈЕКТАНТА ДА ЈЕ ПРИЛОЖЕНА ДОКУМЕНТАЦИЈА УСАГЛАШЕНА СА МЕРАМА И УСЛОВИМА ЗАШТИТЕ ЖИВОТНЕ СРЕДИНЕ ИЗ СТУДИЈЕ О ПРОЦЕНИ УТИЦАЈА НА ЖИВОТНУ СРЕДИНУ. САГЛАСНОСТ НАДЛЕЖНОГ ОРГАНА НА СТУДИЈУ О ПРОЦЕНИ УТИЦАЈА НА ЖИВОТНУ СРЕДИНУ ДОСТАВЉА СЕ УЗ ЗАХТЕВ ЗА ИЗДАВАЊЕ РЕШЕЊА О УПОТРЕБНОЈ ДОЗВОЛИ.

Површина грађевинске парцеле из става 3. овог члана утврђује се на основу копије плана парцеле са уцртаном основом будућег објекта.

У оквиру стамбеног комплекса се формира више грађевинских парцела при чему је неопходно да се урбанистички параметри дефинишу и остваре на нивоу целог стамбеног комплекса, а не на нивоу појединачне грађевинске парцеле.

Када је инвеститор изградње у складу са овим законом привредно друштво основано од стране Републике Србије, Влада, пре издавања грађевинске дозволе, преноси право својине Републике Србије на катастарској, односно катастарским парцелама, односно грађевинској парцели на привредно друштво, без накнаде.

Станови и други посебни делови у стамбеном комплексу који су изграђени за потребе јавне намене, односно смештај учесника манифестације међународне специјализоване изложбе EXPO BELGRADE 2027, по завршетку манифестације могу се, по комерцијалним условима, отуђити трећим лицима, на начин, у поступку и под условима које прописује Влада.

~~Одржавање и управљање унутар стамбеног блока за време одржавања међународне специјализоване изложбе EXPO BELGRADE 2027 врши инвеститор или лице које он овласти, а по завршетку манифестације EXPO BELGRADE 2027, одржавање и управљање спроводи се у складу са одредбама закона којим се уређује изградња објеката и становање.~~

ИНВЕСТИТОР МОЖЕ ПОВЕРИТИ УПРАВЉАЊЕ ДЕЛОВИМА EXPO КОМПЛЕКСА ПОСЕБНОМ ПРИВРЕДНОМ ДРУШТВУ ИЛИ ДРУШТВУ ПОСЕБНЕ НАМЕНЕ, НА ОСНОВУ УГОВОРА КОЈИМ СЕ, ИЗМЕЂУ ОСТАЛОГ, РЕГУЛИШУ ПЕРИОД УПРАВЉАЊА, УСЛОВИ ПОД КОЈИМА СЕ НЕПОКРЕТНОСТИ ДАТЕ НА УПРАВЉАЊЕ МОГУ ДАВАТИ У ЗАКУП ИЛИ НА КОРИШЋЕЊЕ, КАО И НАКНАДА ЗА УПРАВЉАЊЕ И ПОСТУПАК ВРАЋАЊА НЕПОКРЕТНОСТИ ПО ИСТЕКУ ПЕРИОДА УПРАВЉАЊА.

УПРАВЉАЊЕ EXPO КОМПЛЕКСОМ У СМИСЛУ ОВОГ ЗАКОНА НАРОЧИТО ОБУХВАТА ДЕФИНИСАЊЕ И УРЕЂИВАЊЕ КОМЕРЦИЈАЛНИХ И НЕКОМЕРЦИЈАЛНИХ ЦЕЛИНА И ПРОСТОРА, ОРГАНИЗАЦИЈУ ПРОГРАМА, ДАВАЊЕ НА КОРИШЋЕЊЕ УЧЕСНИЦИМА И ТРЕЋИМ ЛИЦИМА, ДАВАЊЕ У ЗАКУП НЕПОСРЕДНОМ ПОГОДБОМ ИСПОД ТРЖИШНЕ ВРЕДНОСТИ, АНГАЖОВАЊЕ ТРЕЋИХ ЛИЦА У ЦИЉУ ОДРЖАВАЊА И/ИЛИ ПРУЖАЊА ДРУГИХ УСЛУГА, КАО И СПРОВОЂЕЊЕ ДРУГИХ АКТИВНОСТИ У СКЛАДУ СА ОВИМ ЗАКОНОМ.

По завршетку међународне специјализоване изложбе EXPO BELGRADE 2027 и доношењу подзаконског акта ~~из става 6. овог члана~~ ИЗ СТАВА 8. ОВОГ ЧЛАНА, грађевинско земљиште у отвореном стамбеном блоку које је у јавном коришћењу преноси се, без накнаде на јединицу локалне самоуправе на чијој територији се налази.

Члан 13.

~~Употребна дозвола за изградњу павиљона издаје се у степену завршености објекта до нивоа „сиве фазе”, односно потребно је да је завршена конструкција објекта, фасада, кров, фасадна столарија, спољна хидро и термоизолација, сви потребни прикључци и примарни развод инсталација унутар објекта.~~

~~На основу коначног решења из става 1. овог члана, посебно привредно друштво, у име и за рачун инвеститора, подноси Министарству захтев у складу са чланом 145. Закона о планирању и изградњи, за опремање појединачних павиљона, по достављеном и одобреном захтеву акредитованог учесника.~~

~~Пре подношења захтева из става 2. овог члана, акредитовани учесник подноси посебном привредном друштву техничку документацију за опремање опредељеног павиљона, у складу са посебним пропозицијама.~~

~~На предлог посебног привредног друштва, правила за опремање павиљона утврђује Влада.~~

ОБЈЕКТИ И ИНФРАСТРУКТУРНИ ОБЈЕКТИ У ОКВИРУ ПРОСТОРНОГ ПЛАНА, КАО И ОБЈЕКТИ КОЈИ НИСУ ОБУХВАЋЕНИ ПРОСТОРНИМ ПЛАНОМ, А У ФУНКЦИЈИ СУ РЕАЛИЗАЦИЈЕ ПРОЈЕКТА EXPO BELGRADE 2027, ЗА КОЈЕ ЈЕ ИЗДАТА ГРАЂЕВИНСКА ДОЗВОЛА, ПРИВРЕМЕНА ГРАЂЕВИНСКА ДОЗВОЛА, ОДНОСНО РЕШЕЊЕ О ОДОБРЕЊУ ЗА ИЗВОЂЕЊЕ РАДОВА, МОГУ СЕ КОРИСТИТИ ОДНОСНО ПУСТИТИ У РАД, КАО И ПРИКЉУЧИТИ НА КОМУНАЛНУ И ОСТАЛУ ИНФРАСТРУКТУРУ ПО ИЗДАВАЊУ ПОЗИТИВНОГ ИЗВЕШТАЈА КОМИСИЈЕ ЗА ТЕХНИЧКИ ПРЕГЛЕД КОЈИ ЋЕ ОБАВЕЗНО САДРЖАТИ КОНСТАТАЦИЈУ ДА СУ ИСПУЊЕНИ ОСНОВНИ ЗАХТЕВИ ЗА ОБЈЕКАТ ПРОПИСАНИ ЗАКОНОМ КОЈИМ СЕ УРЕЂУЈЕ ПЛАНИРАЊЕ И ИЗГРАДЊА ОБЈЕКАТА, ДРУГИ УСЛОВИ ПРОПИСАНИ ПОДЗАКОНСКИМ АКТОМ ИЗ СТАВА 8. ОВОГ ЧЛАНА И ПРЕДЛОГ ДА ОБЈЕКАТ МОЖЕ ДА СЕ КОРИСТИ, ОДНОСНО ПУСТИ У РАД.

ОБЈЕКТИ ИЗ СТАВА 1. ОВОГ ЧЛАНА МОГУ СЕ КОРИСТИТИ, ОДНОСНО ПУСТИТИ У РАД НАЈДУЖЕ 24 МЕСЕЦА ПОЧЕВ ОД ДАНА ИЗДАВАЊА ПОЗИТИВНОГ ИЗВЕШТАЈА КОМИСИЈЕ ЗА ТЕХНИЧКИ ПРЕГЛЕД.

КОМИСИЈА ЗА ТЕХНИЧКИ ПРЕГЛЕД ИЗ ЧЛАНА 155. ЗАКОНА О ПЛАНИРАЊУ И ИЗГРАДЊИ, ОДНОСНО ПРЕДУЗЕЋЕ ИЛИ ДРУГО ПРАВНО ЛИЦЕ КОМЕ ЈЕ ПОВЕРЕНО ВРШЕЊЕ ТЕХНИЧКОГ ПРЕГЛЕДА, ИЗДАЈЕ ПОЗИТИВАН ИЗВЕШТАЈ О ИСПУЊЕНОСТИ УСЛОВА ЗА КОРИШЋЕЊЕ, ОДНОСНО ПУШТАЊЕ У РАД ОБЈЕКАТА ИЗ СТАВА 1. ОВОГ ЧЛАНА И О ТОМЕ БЕЗ ОДЛАГАЊА ОБАВЕШТАВА МИНИСТАРСТВО.

ЗА ПОСТАВЉАЊЕ И УКЛАЊАЊЕ ПАВИЉОНА ЗА УЧЕСНИКЕ КОЈИ СЕ НАЛАЗЕ УНУТАР ОБЈЕКАТА ИЗ СТАВА 1. ОВОГ ЧЛАНА, МИНИСТАРСТВО ИЗДАЈЕ ПРИВРЕМЕНУ ГРАЂЕВИНСКУ ДОЗВОЛУ У СКЛАДУ СА ЧЛАНОМ 147. ЗАКОНА О ПЛАНИРАЊУ И ИЗГРАДЊИ И ОВИМ ЗАКОНОМ.

ЗАХТЕВ ЗА ИЗДАВАЊЕ ПРИВРЕМЕНЕ ГРАЂЕВИНСКЕ ДОЗВОЛЕ ИЗ СТАВА 4. ОВОГ ЧЛАНА, ЗА ПОСТАВЉАЊЕ И УКЛАЊАЊЕ ПАВИЉОНА ЗА УЧЕСНИКЕ КОЈИ СЕ НАЛАЗЕ УНУТАР ОБЈЕКАТА ИЗ СТАВА 1. ОВОГ ЧЛАНА, МОЖЕ СЕ ПОДНЕТИ ПО ДОБИЈАЊУ ГРАЂЕВИНСКЕ ДОЗВОЛЕ ЗА ОБЈЕКТЕ ИЗ СТАВА 1. ОВОГ ЧЛАНА, А ИЗВОЂЕЊЕ РАДОВА МОЖЕ ОТПОЧЕТИ ПО ИЗДАВАЊУ ПОЗИТИВНОГ ИЗВЕШТАЈА КОМИСИЈЕ ЗА ТЕХНИЧКИ ПРЕГЛЕД О КОРИШЋЕЊУ, ОДНОСНО ПУШТАЊУ У РАД ОБЈЕКАТА ИЗ СТАВА 1. ОВОГ ЧЛАНА.

УЗ ЗАХТЕВ ЗА ИЗДАВАЊЕ ПРИВРЕМЕНЕ ГРАЂЕВИНСКЕ ДОЗВОЛЕ ИЗ СТАВА 4. ОВОГ ЧЛАНА, НЕ ПРИЛАЖУ СЕ ЛОКАЦИЈСКИ УСЛОВИ, А КАО ДОКАЗ О ОДГОВАРАЈУЋЕМ ПРАВУ НА ОБЈЕКТУ ИЗ СТАВА 4. ОВОГ ЧЛАНА ПРИЛАЖЕ СЕ ПРАВНОСНАЖНО РЕШЕЊЕ О ГРАЂЕВИНСКОЈ ДОЗВОЛИ ЗА ОБЈЕКАТ ИЗ СТАВА 1. ОВОГ ЧЛАНА.

ПРИВРЕМЕНА ГРАЂЕВИНСКА ДОЗВОЛА ИЗ СТАВА 4. ОВОГ ЧЛАНА СЕ ИЗДАЈЕ НА ИМЕ ИНВЕСТИТОРА И УЧЕСНИКА КАО ФИНАНСИЈЕРА, АКО ЈЕ УЗ ЗАХТЕВ ЗА ИЗДАВАЊЕ ПРИЛОЖЕНА САГЛАСНОСТ ИНВЕСТИТОРА ДА НОСИЛАЦ ПРАВА И ОБАВЕЗА ИЗ ПРИВРЕМЕНЕ ГРАЂЕВИНСКЕ ДОЗВОЛЕ БУДЕ И УЧЕСНИК.

ВЛАДА БЛИЖЕ УРЕЂУЈЕ УСЛОВЕ, НАЧИН И ПОСТУПАК ЗА КОРИШЋЕЊЕ, ОДНОСНО ПУШТАЊЕ У РАД ОБЈЕКАТА ИЗ СТАВА 1. ОВОГ ЧЛАНА, САДРЖИНУ ИЗВЕШТАЈА КОМИСИЈЕ ЗА ТЕХНИЧКИ ПРЕГЛЕД, КАО И ПРАВИЛА ЗА ПОСТАВЉАЊЕ И УКЛАЊАЊЕ ПАВИЉОНА ИЗ СТАВА 4. ОВОГ ЧЛАНА.

ПО ОТПОЧИЊАЊУ КОРИШЋЕЊА, ОДНОСНО ПУШТАЊА У РАД ОБЈЕКАТА У СМИСЛУ ОВОГ ЧЛАНА, ЈЕДИНИЦЕ ЛОКАЛНЕ САМОУПРАВЕ, ЈАВНЕ СЛУЖБЕ, ДРУГИ НАДЛЕЖНИ ОРГАНИ И ТЕЛА У ОБАВЕЗИ СУ ДА ПРЕУЗМУ ОДРЖАВАЊЕ ПОВРШИНА ЈАВНЕ НАМЕНЕ ПРЕДВИЂЕНЕ ПРОСТОРНИМ ПЛАНОМ КОЈЕ СУ ИЗГРАЂЕНЕ И КОРИСТЕ СЕ У СКЛАДУ СА ОВИМ ЗАКОНОМ.

Члан 16.

~~Рок за достављање техничке документације из члана 13. став 3. овог закона је 30. август 2026. године.~~

~~На предлог посебног привредног друштва, акт из члана 13. став 4. овог закона Влада доноси до 30. децембра 2024. године.~~

ОБНОВА ФАСАДА ЗГРАДА У СМИСЛУ ЧЛАНА 1. СТАВ 2. ОВОГ ЗАКОНА ВРШИ СЕ У СКЛАДУ СА ОВИМ ЗАКОНОМ И ПРОПИСИМА КОЈИМА СЕ УРЕЂУЈУ ИЗГРАДЊА ОБЈЕКАТА, СТАНОВАЊЕ И ОДРЖАВАЊЕ ЗГРАДА.

ЈЕДИНИЦА ЛОКАЛНЕ САМОУПРАВЕ ДОНОСИ ОДЛУКУ КОЈОМ УТВРЂУЈЕ ЗГРАДЕ НА КОЈИМА ЋЕ СЕ ИЗВРШИТИ ОБНОВА ФАСАДА У СКЛАДУ СА ОВИМ ЗАКОНОМ.

ЗА ОБНОВУ ФАСАДА ЗГРАДА ИЗ СТАВА 1. ОВОГ ЧЛАНА, СКУПШТИНА СТАМБЕНЕ ЗАЈЕДНИЦЕ, ОДНОСНО ВЛАСНИЦИ ПОСЕБНИХ ДЕЛОВА ЗГРАДЕ, ДОНОСЕ ОДЛУКУ О ОБНОВИ ФАСАДЕ ЗГРАДЕ ОБИЧНОМ ВЕЋИНОМ ГЛАСОВА ВЛАСНИКА ПОСЕБНИХ ДЕЛОВА, ОДНОСНО ПРИСУТНИХ ЧЛАНОВА СКУПШТИНЕ СТАМБЕНЕ ЗАЈЕДНИЦЕ КОЈИ ИМАЈУ ПРАВО ГЛАСА ПО ОВОМ ПИТАЊУ.

КАДА СЕ ОБНОВА ФАСАДА ЗГРАДА ИЗ СТАВА 1. ОВОГ ЧЛАНА ФИНАНСИРА ИЛИ СУФИНАНСИРА СРЕДСТВИМА БУЏЕТА РЕПУБЛИКЕ СРБИЈЕ, ЈЕДИНИЦА ЛОКАЛНЕ САМОУПРАВЕ ЈЕ У ОБАВЕЗИ ДА МИНИСТАРСТВУ НАДЛЕЖНОМ ЗА ПОСЛОВЕ ФИНАНСИЈА И МИНИСТАРСТВУ ДОСТАВИ ОДЛУКУ ИЗ СТАВА 2. ОВОГ ЧЛАНА КАО И СВЕ ПОДАТКЕ ПОТРЕБНЕ ЗА ПЛАНИРАЊЕ СРЕДСТАВА У БУЏЕТУ РЕПУБЛИКЕ СРБИЈЕ.

САМОСТАЛНЕ ОДРЕДБЕ ПРЕДЛОГА ЗАКОНА

Члан 5.

ПОСТУПЦИ КОЈИ СУ ЗАПОЧЕТИ ПО ЗАКОНУ О ПОСЕБНИМ ПОСТУПЦИМА РАДИ РЕАЛИЗАЦИЈЕ МЕЂУНАРОДНЕ СПЕЦИЈАЛИЗОВАНЕ ИЗЛОЖБЕ EXPO BELGRADE 2027 („СЛУЖБЕНИ ГЛАСНИК РСˮ, БРОЈ 92/23), А НИСУ ОКОНЧАНИ ДО ДАНА СТУПАЊА НА СНАГУ ОВОГ ЗАКОНА, ОКОНЧАЋЕ СЕ ПО ОДРЕДБАМА ОВОГ ЗАКОНА.

Члан 6.

ОВАЈ ЗАКОН СТУПА НА СНАГУ НАРЕДНОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”.